30వేలకు చేరువలో సెన్సెక్స్‌..
- ఆల్‌టైం గరిష్టానికి నిఫ్టీ - ఆర్‌బీఐ సమీక్షపై ఆశలు
ముంబయి : దేశీయ స్టాక్‌ మార్కెట్లు కొత్త రికార్డు స్థాయికి చేరాయి. ప్రధానంగా రియాల్టీ, కన్సూమర్‌ డ్యూరెబుల్స్‌ సూచీల ర్యాలీ బుధవారం మార్కెట్ల పరుగుకు దోహదం చేశాయి. రిజర్వు బ్యాంకు ఆఫ్‌ ఇండియా గవర్నర్‌ ఉర్జిత్‌ పటేల్‌ అధ్యక్షతన జరుగుతున్న ద్రవ్య విధాన కమిటీ ఈ దఫా సమీక్షలో వడ్డీ రేట్లను యథాతథంగా కొనసాగించనుందన్న ముందస్తు అంచనాలు ఉన్నప్పటికీ మదుపర్లు భారీగా కొనుగోళ్లకు మొగ్గు చూపడం విశేషం. ఈ నేపథ్యంలోనే బీఎస్‌ఈ సెన్సెక్స్‌ 64.02 పాయింట్లు లేదా 0.21 శాతం పెరిగి 29,974.24కు చేరింది. ఇంట్రా ట్రేడింగ్‌లో ఏకంగా 30 మార్క్‌ను తాకింది. 2015 మార్చి 4 తర్వాత తొలిసారి ఈ మార్క్‌కు చేరినట్టయ్యింది. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ మరో 16 పైసలు పుంజుకుని రూ.64.87 వద్ద నమోదయ్యింది.
బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు వరుసగా 0.4 శాతం, 1 శాతం చొప్పున ర్యాలీ చేశాయి. మార్కెట్లో రెండు సూచీలు లాభపడితే, ఒక్క సూచీ నష్టపోయింది. మొత్తంగా మదుపర్ల మద్దతుతో 1,977 స్టాక్స్‌ లాభాల్లో ముగియగా, 957 స్టాక్స్‌ ప్రతికూలతను ఎదుర్కొన్నాయి. కాగా 137 స్టాక్స్‌ యథాతథంగా నమోదయ్యాయి. రంగాల వారిగా రియాల్టీ సూచీ అత్యధికంగా 4.08 శాతం పెరిగింది. ఇదే క్రమంలో కన్సూమర్‌ డ్యూరెబుల్స్‌ 2.41 శాతం, క్యాపిటల్‌ గూడ్స్‌ 1.53 శాతం, మౌలిక వసతులు 1.22 శాతం చొప్పున పెరిగాయి. మరోవైపు ఐటీ సూచీ 0.79 శాతం, టెక్‌ 0.21 శాతం, ఎఫ్‌ఎంసీజీ 0.1 శాతం చొప్పున తగ్గాయి.
సెన్సెక్స్‌-30లో అదానీ పోర్ట్సు 4.5 శాతం, మారుతీ సుజుకి 4.4 శాతం, రిలయన్స్‌ 3.19 శాతం, ఎల్‌అండ్‌టీ 2.18 శాతం, హెచ్‌యూఎల్‌ 1.82 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు హెచ్‌డీఎఫ్‌సీ 2.78 శాతం, కోల్‌ ఇండియా 1.69 శాతం, ఇన్ఫోసిస్‌ 1.39 శాతం, ఏషియన్‌ పెయింట్స్‌ 1.36 శాతం, ఐటీసీ 0.98 శాతం చొప్పున అధిక నష్టాలు చవి చూసిన వాటిలో ముందు వరుసలో ఉన్నాయి.
ఇంట్రా ట్రేడింగ్‌..
బీఎస్‌ఈ సెన్సెక్స్‌ 30వేల మార్క్‌కు చేరడంతో పాటు నిఫ్టీ జీవితకాల గరిష్ట స్థాయి 9,264.95 వద్ద నమోదయ్యింది. ఆసియాలోని సానుకూల పరిణామాలు, విదేశీ మదుపర్ల కొనుగోళ్లు మార్కెట్లలో ఉత్సాహాన్ని నింపాయి. ఉదయం సెన్సెక్స్‌ 29,996 వద్ద మొదలైన ఓ స్థాయిలో 30,007.48 గరిష్ట స్థాయికి చేరింది. మరో దశలో 29,817.69 కనిష్ట స్థాయి వద్ద నమోదయ్యింది. సోమవారం సెన్సెక్స్‌289.72 పాయింట్లు పెరిగింది.
నేడు ఆర్‌బీఐ సమీక్ష వివరాల వెల్లడి
ఏప్రిల్‌ 5, 6న రెండు రోజుల పాటు రిజర్వు బ్యాంకు ద్వైమాసిక ద్రవ్య పరపతి విధాన సమీక్ష జరుగనుంది. గురువారం సమీక్ష నిర్ణయాలను ఆర్‌బీఐ గవర్నర్‌ ఉర్జిత్‌ పటేల్‌ ప్రకటించనున్నారు. ఈ సమీక్షపై సానుకూల అంచనాలు మదుపర్లలో విశ్వాసాన్ని నింపాయని బ్రోకర్లు పేర్కొన్నారు. కాగా సమీక్ష అంశాలు నిరాశపర్చితే రెండో రోజు మదుపర్లు భారీగా లాభాల స్వీకరణకు మొగ్గు చూపే అవకాశాలు లేకపోలేదని విశ్లేషకులు భావిస్తున్నారు. ప్రస్తుతం రేపోరేటు 6.25 శాతంగా ఉంది. గత అక్టోబర్‌ నుంచి ఇప్పటి వరకు ఆర్‌బీఐ వడ్డీ రేట్లలో ఎలాంటి మార్పులు చేయలేదు.
అంతర్జాతీయ మార్కెట్లు..
ప్రపంచ మార్కెట్లో ముడి చమురు బ్యారెల్‌ ధర 55 డాలర్లకు చేరి నెల రోజుల గరిష్ట స్థాయి వద్ద నమోదయ్యింది. చమురుకు డిమాండ్‌ పెరుగుతుందని, దీంతో చమురు ఎగుమతి దేశాలు ధరను పెంచనున్నాయన్న అంచనాలు ప్రపంచ మార్కెట్లలో విశ్వాసాన్ని పెంచుతున్నాయని విశ్లేషకులు భావిస్తున్నారు. అంతర్జాతీయంగా అమెరికా అధ్యక్షుడు డొనాల్డ్‌ ట్రంప్‌, చైనా అధ్యక్షుడు జిన్‌పింగ్‌ ఈ వారంలో భేటీ కానున్నారు. వీరి సమావేశంపై ప్రపంచ మార్కెట్లు దృష్టి సారించాయి. యూరోపియన్‌ మార్కెట్లు యథాతథంగా ముగిశాయి. కాగా ఆసియన్‌ మార్కెట్లలో చైైనా షాంగై సూచీ 1 శాతం, జపాన్‌ నిక్కీ, హాంగ్‌కాంగ్‌కు చెందిన హాంగ్‌సెంగ్‌ సూచీలు వరుసగా 0.3 శాతం, 0.5 శాతం చొప్పున పెరిగాయి.
మీ స్నేహితులకు రికమెండ్ చెయ్యండి